
Előterjesztés
a Közgyűlés részére

Tisztelt Közgyűlés!
A számvitelről szóló 2000. évi C. törvény 153. § (2) bekezdése értelmében a BVK HOLDING Zrt. köteles a jóváhagyásra jogosult testület által elfogadott konszolidált éves beszámolót a könyvvizsgálói záradékot is tartalmazó független könyvvizsgálói jelentéssel együtt 2013. június 30-ig letétbe helyezni.
A Budapest Főváros Önkormányzata vagyonáról, a vagyonelemek feletti tulajdonosi jogok gyakorlásáról szóló 22/2012. (III.14.) Főv. Kgy. számú rendelet ( továbbiakban: Vagyonrendelet) 56. §-ának (1) bekezdése értelmében a Fővárosi Önkormányzat tulajdonában lévő gazdasági társaság (a továbbiakban e szakaszban: társaság) vonatkozásában a tulajdonosi pozícióból eredő tagi, részvényesi jogok gyakorlásáról  és kötelezettségek teljesítéséről – a (3) bekezdésben foglaltak kivételével – a Fővárosi Közgyűlés dönt.
Egyszemélyes társaság esetén a Fővárosi Közgyűlés egyedüli tagként, részvényesként közvetlenül dönt, többszemélyes társaságnál pedig a társaság legfőbb szervének döntését megelőzően hozza meg tagi, részvényesi döntését a Fővárosi Közgyűlés.
A BVK HOLDING Zrt. Alapító Okirata VII. fejezet 2./1. pontja értelmében a Társaság számviteli törvény szerinti beszámolójának, így a konszolidált éves beszámolójának előterjesztése az Igazgatóság hatásköre. 

A BVK HOLDING Zrt. Igazgatósága a Társaság konszolidált éves beszámolóját és konszolidált üzleti jelentését a 2013. május 23-i ülésén tárgyalta és azt a Fővárosi Közgyűlésnek elfogadásra javasolta. A vonatkozó határozat jelen előterjesztés 2. sz. mellékletében került csatolásra.
A BVK HOLDING Zrt. Alapító Okirata VIII. fejezet 7./3 pontja értelmében a Felügyelő Bizottság feladata az Igazgatóság által előterjesztett, a számviteli törvény szerinti beszámolóról, így a konszolidált éves beszámolóról szóló javaslatra írásbeli jelentés készítése a Részvényes felé. A BVK HOLDING Zrt. Felügyelő Bizottsága a Társaság konszolidált éves beszámolóját és konszolidált üzleti jelentését a 2013. május 23-i ülésén tárgyalta és azt a Fővárosi közgyűlésnek elfogadásra javasolta. A vonatkozó határozat jelen előterjesztés 3. sz. mellékletében került csatolásra.
A konszolidált éves beszámolót és a konszolidált üzleti jelentést a Társaság könyvvizsgálója a BDO Magyarország Könyvvizsgáló Kft. ellenőrizte és korlátozás nélküli záradékkal látta el. A könyvvizsgálói jelentés szerint a konszolidált éves beszámoló megbízható és valós képet ad a BVK HOLDING Zrt. 2012. december 31-én fennálló vagyoni és pénzügyi helyzetéről, valamint a 2012. évre vonatkozó jövedelmi helyzetéről. A jelentés megállapítja továbbá, hogy a konszolidált üzleti jelentés a konszolidált éves beszámoló adataival összhangban van.
A működésre, az ellátott feladatokra vonatkozó tájékoztatást a Társaság által negyedévente elkészített és a Tisztelt Fővárosi Közgyűlés által (2012.06.20-án 203. napirendi pontként; 2012.09.13-án 104. napirendi pontként, 2012.11.28-án 105. napirendi pontként, 2013.03.27-én 102. napirendi pontként) tárgyalt tájékoztató anyagok, valamint az éves beszámoló részeként elkészített 2012. évi Üzleti Jelentés tartalmazza.
A BVK HOLDING Zrt. leányvállalatainak számviteli törvény szerinti éves beszámolóit és üzleti jelentéseit a Társaság Igazgatósága a 2013. április 11-i ülésén elfogadta. A társaságok gazdálkodásáról és tevékenységéről szóló összefoglalókat a BVK HOLDING Zrt. konszolidált éves beszámolójának kiegészítő melléklete tartalmazza. A leányvállalatok beszámolói a számviteli törvény szerinti határidőben és formában közzétételre kerültek és elérhetők a www.e-beszamolo.kim.gov.hu honlapon.
 A Fővárosi Közgyűlés Gazdasági Bizottságának és Pénzügyi Ellenőrző Bizottságának 2013. május 14-i együttes ülésén elhangzottak szerint jelen előterjesztés 4. sz. mellékleteként csatolásra kerül a BVK HOLDING Zrt. konszolidált éves beszámolójába teljes körűen bevont társaságok auditált éves beszámolója. 
Jelen előterjesztés 5. sz. mellékleteként csatolásra kerül a BVK HOLDING Zrt. 100%-os tulajdonában lévő közmű -, közszolgáltató társaságok által elkészített, a 2012. Évi tevékenységüket bemutató rövid összefoglaló tájékoztató.
A FŐKERT Nonprofit Zrt. leányvállalata a Tahi Faiskola Kft. a konszolidált éves beszámoló elkészítéséig nem rendelkezett beszámoló összeállítására alkalmas számviteli nyilvántartással, így – bár a teljes körű bevonás alóli mentesség feltételei nem álltak fenn – a Kft. a konszolidációba könyv szerinti módszerrel került bevonásra. A társaság könyv szerinti módszerrel történő bevonása azonban a vállalatcsoport egészére nézve a megbízható és valós összkép kialakítását nem gátolja.
A Főjegyzői Iroda Monitoring-Controlling Referatúrája  a BVK Holding Zrt.  2012. évi konszolidált beszámolóját és üzleti jelentését, valamint annak mellékleteit és az előterjesztés tartalmát áttekintette, a véleményüket az előterjesztés 6. számú melléklete tartalmazza.

A BVK Holding Zrt. konszolidált beszámolóját megküldtük vélemémyezésre a Gazdasági Bizottságnak és a Pénzügyi Ellenőrző Bizottságnak, így a bizottságok a konszolidált beszámolót a Fővárosi Közgyűlés üléséig  várhatóan megtárgyalják. 
A fentiek alapján az alábbi határozati javaslatokat terjesztem a Tisztelt Közgyűlés elé:
Határozati javaslat
A Fővárosi Közgyűlés úgy dönt, hogy:

 A Fővárosi Közgyűlés úgy dönt, hogy a Fővárosi Önkormányzat vagyonáról, a vagyonelemek feletti tulajdonosi jogok gyakorlásáról szóló 22/2012. (III.14.) Főv. Kgy. rendelet 56. § (1) bekezdésében foglalt hatáskörében, a BVK HOLDING Budapesti Városüzemeltetési Zártkörűen Működő Részvénytársaság legfőbb szerveként eljárva: 
1. A BVK HOLDING Zrt. könyvvizsgálójának jelentését a BVK HOLDING Zrt. 2012. évi konszolidált beszámolóról és konszolidált üzleti jelentésről elfogadja.
2. A BVK HOLDING Zrt. Felügyelő Bizottságának határozatára és a könyvvizsgálói jelentésre figyelemmel a BVK HOLDING Zrt. 2012. üzleti évére vonatkozó konszolidált beszámolóját (konszolidált mérlegét, konszolidált eredménykimutatását, konszolidált kiegészítő mellékletét) és konszolidált üzleti jelentését az alábbi fő számokkal elfogadja:
	
	2012. december 31.
(adatok ezer forintban)

	Mérlegfőösszeg:
	180.618.837

	Adózás előtti eredmény
	3.912.666

	Adózott eredmény
	3.288.170

	Fizetett (jóváhagyott) osztalék 
	2.134.422

	Mérleg szerinti eredmény
	1.153.748



Határidő:	30 nap
Felelős:	Főpolgármester

Budapest Főváros Önkormányzatának vagyonáról, a vagyonelemek feletti tulajdonosi jogok gyakorlásáról szóló 22/2012. (III.14.) Főv. Kgy. rendelet 56. § (1) bekezdésében foglaltak alapján a BVK Holding Zrt. legfőbb szervének hatáskörében  eljárva  felkéri a főpolgármestert, hogy az alapítói döntésről a Gt. 284. § (2) bekezdése értelmében a Társaság vezető tisztségviselőit értesítse. 

   Határidő:	30 nap
   Felelős:	Főpolgármester


  
 Határozathozatal módja: egyszerű szavazattöbbség


   Budapest, 2013. június    „   ”
	

	  Dr. György István
főpolgármester-helyettes

	Láttam:

	Sárádi Kálmánné dr.
főjegyző

2. A BVK HOLDING Zrt. Igazgatóságának. 125/2013. (V.23) BVK IG sz. Határozata
3. A BVK HOLDING Zrt. Felügyelő Bizottságának Határozata és Jelentése
4. BVK HOLDING Zrt. leányvállalatainak 2012. évi beszámolói
5. BVK HOLDING Zrt tagvállalatainak beszámolója a 2012. évi tevékenységükről
6. Főjegyzői Iroda Monitoring –Controlling Referatúra véleménye

